Diari Oficial de la Generalitat Valenciana


Sumari del DOGV 8255, del 15-03-2018 (2018/1765)

RESOLUCIÓ de 29 de desembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 44/15-AIA Catí.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8255

Data del DOGV
:   15-03-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/1765


Data del document
:   29-12-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Catí
    * impacte ambiental

RESOLUCIÓ de 29 de desembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 44/15-AIA Catí. [2018/1765]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 44/15-AIA Catí.  
  
  
«Declaració d'impacte ambiental  
Expedient: 44-2015-AIA.  
Títol: ampliació de granja porcina.  
Promotor: Compañía Española de Ganaderia, SA (CEGASA).  
Òrgan substantiu: Servei de Prevenció i Control Integrat de la Contaminació.  
Localització: parcel·les 28 i 261 del polígon 31 de Catí (Castelló).  
  
Antecedents i descripció del projecte  
El 8 de juny de 2006, la Direcció General de Medi Natural emet una declaració d'impacte ambiental favorable del projecte de canvi d'activitat de granja de vedells a granja porcina d'engreix, a la parcel·la 261 del polígon 31, de Catí (Castelló), a fi d'obtindre una explotació amb capacitat total de 1800 porcs d'engreix distribuïts en 6 naus.  
  
Actualment es pretén la construcció de dues noves naus la qual cosa permetrà ampliar en 1.152 les places disponibles. Amb l'ampliació proposada l'explotació tindrà una capacitat de 2.952 places per a engreix.  
En la parcel·la descrita hi ha altres naus destinades a la producció d'altres espècies animals que no són objecte de la tramitació actual.  
La distància lineal de l'explotació al nucli urbà de Catí és superior a 1.000 m. La distància respecte a l'explotació porcina més pròxima és inferior a 1.000 m, no obstant això, amb l'ampliació proposada no se superen els límits de capacitat del grup segon (entre 120 i 360 UGM), al qual pertany l'explotació.  
Les edificacions existents tenen totes les mateixes característiques (planta rectangular i cobertes a una o dues aigües). Són les següents:  
- Edifici 13: superfície de 179,45 m², capacitat per a 145 porcs d'engreix i capacitat d'emmagatzematge de purins de 85,9 m³.  
- Edifici 14: superfície de 224,5 m² i una capacitat per a 180 porcs d'engreix. La capacitat total d'emmagatzematge de purins és de 103 m³.  
  
- Edifici 15: superfície de 488,98 m², capacitat per a 500 porcs d'engreix i 288,7 m³ de capacitat d'emmagatzematge en fosses de purins.  
- Edifici 18: superfície de 492,23 m² i una capacitat per a 450 porcs d'engreix. Disposa de sis fosses interiors de capacitat total d'emmagatzematge de 288,7 m³.  
- Edifici 19: superfície de 355,68 m², capacitat per a 285 porcs d'engreix i capacitat d'emmagatzematge de purins de 162,7 m³.  
- Edifici 22: disposa d'una superfície de 299,92 m², capacitat per a 240 porcs d'engreix i capacitat de les fosses de purins de 138,8 m³.  
  
Aquests edificis disposen cada un d'una arqueta adossada per a l'extracció dels purins.  
Els edificis que es construiran (numerats com a 23 i 24) tindran una superfície cada un de 725 m² i coberta a dues aigües. Tindran un espai diàfan amb dos corredors longitudinals de servei de 0,90 metres d'amplària i cel·les a un costat i a l'altre de cada corredor.  
El sòl de les cel·les estarà format per una reixeta o slat de formigó sobre una fossa longitudinal de 2 m d'amplària i 0,8 m de profunditat per a emmagatzematge del fem. Cada edifici tindrà 4 fosses amb capacitat total d'emmagatzematge de 313,6 m³.  
La ventilació dels nous edificis serà estàtica vertical, i es farà a través dels buits de les façanes i de xemeneies situades a la coberta. L'objectiu de la ventilació és la renovació de l'aire viciat i assegurar l'oxigenació dels animals. Correspon també a la ventilació l'evacuació dels gasos nocius que s'hi alliberen, així com el control de la temperatura i la humitat.  
Les fosses de purins es construiran amb formigó amb additius hidròfugs i parets revestides amb morter impermeabilitzant, igual que les instal·lacions existents.  
Es construirà una bassa per a la recollida i l'extracció del fem a què es connectaran tant els edificis porcins existents com els corresponents a l'ampliació. Tindrà unes dimensions de 30 x 15 x 4 metres i estarà composta per una làmina de polietilé d'alta densitat (PEAD) sobre làmina de geotèxtil. Per seguretat es tancarà tot el seu perímetre. Aquesta bassa se situarà fora del recinte tancat de l'explotació, amb l'objecte d'evitar l'entrada dels vehicles de recollida de fem en aquesta. La capacitat serà de 1.800 m³.  
Aprofitant el pendent del terreny on se situa l'explotació, s'instal·larà un canal superficial d'evacuació d'1 x 0,3 m al costat del perímetre nord, el qual conduirà les aigües de pluja fora de l'explotació, i evitar així la formació de bassals susceptibles de ser contaminats.  
  
Els edificis disposaran de canalons de coberta els baixants dels quals desembocaran en canals superficials que conduiran l'aigua de pluja fins als carrers i, des d'allí, aprofitant el pendent, fins a l'esmentat canal d'evacuació.  
Amb el sistema de producció elegit, els gorrins es reben amb 15-20 Kg i romanen 5 mesos en l'explotació fins a aconseguir un pes de 90-100 kg, moment en què es venen.  
La producció esperada és de 6.790 animals a l'any amb uns consums de 1.978 tones anuals de pinso, 5.926 m³ d'aigua i 31.200 kW/h d'energia elèctrica.  
Amb les produccions esperades es produiran emissions procedents de la fermentació entèrica i de les excrecions dels animals. La principal és l'amoníac (NH3), però també es produeixen altres gasos com ara metà (CH4) i òxid nitrós (N2O).  
Altres subproductes i residus que es produiran en l'explotació són: 8 m³ d'aigües residuals sanitàries que s'abocaran a les fosses de purins, 6.346,8 m³/any de purins que seran entregats a un centre de gestió autoritzat dedicat a la producció de biogàs el qual efectuarà la recollida des de la bassa exterior per mitjà de camió-cisterna, residus zoosanitaris que es guardaran en contenidor hermètic homologat a l'espera de la seua retirada per gestor autoritzat i residus assimilables a urbans seran traslladats fins als punts de recollida urbans.  
Per a la retirada dels cadàvers dels animals es disposa d'un centre de recollida municipal des d'on són retirats per una empresa autoritzada que s'encarrega de la gestió.  
  
Tramitació administrativa  
El 8 de maig de 2015 té entrada en el Servei d'Avaluació d'Impacte Ambiental document inicial del projecte, a l'efecte d'emetre l'informe d'abast i els continguts de l'estudi d'impacte ambiental.  
  
El 24 de juliol de 2015, la Subdirecció General d'Avaluació Ambiental i Territorial emet un informe d'abast i continguts de l'estudi d'impacte ambiental.  
El 25 de maig de 2016, el Servei de Lluita Contra el Canvi Climàtic i Prevenció i Control de la Contaminació remet documentació de l'expedient (projecte d'activitat, estudi d'impacte ambiental i document de síntesi, memòria d'impacte patrimonial, documentació annexa) i sol·licita que s'emeta informe d'acord amb l'article 28 de la Llei 6/2014, de prevenció, qualitat i control ambiental d'activitats de la Comunitat Valenciana.  
El 28 de setembre de 2017, el Servei de Prevenció i Control Integrat de la Contaminació remet l'expedient complet al Servei d'Avaluació d'Impacte Ambiental a l'efecte d'emetre la preceptiva declaració d'impacte ambiental.  
  
Exposició pública  
El tràmit d'exposició pública es va realitzar per mitjà de publicació en el Diari Oficial de la Generalitat Valenciana de 14 de juliol de 2017.  
  
Durant el període d'informació pública no es van fer al·legacions.  
  
L'expedient conté còpia de la següent documentació administrativa i els informes sectorials d'administracions públiques afectades per la realització del projecte:  
- Resolució de 26 de maig de 2004, de la Confederació Hidrogràfica del Xúquer, en la qual es notifiquen les condicions de l'expedient de concessió d'aigües subterrànies a la Partida Mas d'en Ramon, de Catí, destinades a usos agropecuaris per a un cabal d'11.000 m³, encara que no es tracta de la resolució definitiva.  
- Informe favorable de compatibilitat urbanística de 7 de juny de 2016, de l'Ajuntament de Catí.  
- Informe de 31 de març de 2015 favorable de la Direcció Territorial de Castelló en matèria del sòl no urbanitzable (Llei 5/2014, d'ordenació del territori, urbanisme i paisatge) referent a l'ampliació d'explotació porcina.  
- Informe de 23 de setembre de 2016, de la Comissaria d'Aigües de la Confederació Hidrogràfica del Xúquer amb caràcter favorable i condicionat a realitzar el tractament de fems i purins d'acord amb la normativa sectorial, l'obligació de mantindre les basses o fosses d'acumulació de purins en condicions d'estanquitat i han de constar els certificats d'impermeabilitat en l'expedient, evitar l'acumulació de restes de greixos i olis a la intempèrie de manera que no es puga produir la contaminació de les aigües pluvials.  
- Informe favorable de 12 de maig de 2017, de la Direcció Territorial de Castelló, referent a la construcció de bassa de purins a la parcel·la 28 del polígon 31 de Catí (Castelló).  
- Informe de la Direcció General de Cultura i Patrimoni, de 6 de juliol de 2016, en el qual s'indica que no hi ha afecció al patrimoni cultural. «No obstant això, qualsevol troballa de tipus arqueològic o paleontològic que es produïsca durant l'execució del projecte, haurà de ser comunicada a aquesta direcció general».  
- Contracte d'acceptació del fem fluid procedent de Compañía Española de Ganaderia, SA, per a l'actual explotació i l'ampliació.  
- Documentació d'acceptació de residus ramaders per gestor autoritzat.  
- Subscripció d'assegurança de retirada de cadàvers.  
  
Afeccions legals  
La parcel·la on s'ubica el projecte, i també la parcel·la on s'ubicarà la bassa de purins limiten amb el camí ramader assagador del Poble a la Coma.  
La parcel·la on s'ubica l'explotació està situada a menys de 500 metres de terreny forestal estratègic.  
  
Consideracions ambientals  
Es destaca de l'estudi d'impacte ambiental el següent:  
El projecte no afecta comunitats botàniques o faunístiques d'especial interés mediambiental o espècies protegides, endèmiques, en perill d'extinció o de distribució escassa o puntual en el context provincial o de Comunitat Valenciana. No afecta espais naturals que requerisquen especial protecció al domini públic hidràulic. Tampoc hi ha afecció a camins ramaders ni a arbres monumentals.  
La granja objecte d'aquest estudi d'impacte ambiental està en una zona de vall situada entre la Serra d'en Seller, dominada pel Tossal de la Nevera (1.286 m) i la Serra de Sant Vicent i Moles de Catí.  
  
La parcel·la de l'explotació s'ubica a 1.065 m al nord del nucli urbà de Catí, en una zona on predominen els camps de cultiu de cereal secà i ametler, altres explotacions ramaderes i xicotets nuclis boscosos de carrasques. La parcel·la contigua a l'oest posseeix una xicoteta plantació aïllada de pins.  
L'emplaçament de l'explotació no afecta l'àmbit territorial d'espais de la Xarxa Natura 2000 (LIC i ZEPA) els quals se situen a més de 2 km de l'explotació. La distància a sòl forestal és d'uns 56 metres.  
  
En general, l'explotació està integrada en el medi, ja que la tipologia de les edificacions és la tradicional de la zona (acabament de paraments exteriors amb materials i colors propis de l'entorn).  
Al terme municipal de Catí no hi ha cursos continus d'aigua. Segons la cartografia del PATRICOVA, el Barranc de la Redona, situat a 180 metres de l'explotació, genera una zona de perillositat geomorfològica per inundació. No hi ha altres zones amb perillositat per inundació pròximes a l'explotació.  
L'ampliació d'activitat proposada no afectarà el règim hídric de la zona. El subministrament d'aigua per a l'explotació s'obté d'un pou pròxim a aquesta i no es realitza cap abocament sobre cap llit.  
  
La coberta vegetal de la zona en què s'implantaran els nous edificis està formada en l'actualitat per un camp de cultiu.  
La fauna associada a la zona serà aquella que sol habitar ecosistemes de matoll mediterrani de mitjan muntanya, espècies adaptades als terrenys oberts, també les adaptades a ambients rurals com ara cases de camp o pobles i els seus camps de cultiu.  
Com a espècies més destacades podem trobar el porc senglar (Sus scrofa), o xicotets carnívors com el teixó (Meles meles), o la geneta (Genetta genetta).  
Quant a les aus, destaca la possible presència del falcó pelegrí (Falco peregrinus), l'àguila de panxa blanca (Hieraaetus fasciatus), el xoriguer (Falco tinnunculus), entre altres.  
1. Identificació i valoració d'impactes:  
- Fase de construcció: es procedirà a l'explanació del terreny. No serà necessari realitzar nous desbrossaments. Aquesta acció produirà un impacte permanent sobre el terreny afectat.  
Durant aquesta fase es produiran restes procedents de les explanacions i excavacions. El volum no serà important. Es produirà un impacte moderat sobre el paisatge que tindrà caràcter temporal.  
L'ús de materials prefabricats en la construcció de les naus evita la generació de pols i sorolls, per tant aquesta acció produeix un efecte compatible amb l'entorn.  
En la fase de funcionament no es produiran impactes des del punt de vista social pel fet que l'entorn és una zona d'orientació agrícola i ramadera. Pot considerar-se, per tant, que aquesta acció produirà un impacte ambiental compatible amb efecte positiu permanent sobre el medi socioeconòmic.  
En la zona on s'ubica l'explotació hi ha altres de similars. No es preveuen impactes acumulatius o sinèrgics significatius sempre que cada explotació complisca les mesures higienicosanitàries i mediambientals que s'exigeixen per a aquest tipus d'activitat.  
Els edificis de l'explotació estan a més de 300 metres de la carretera CV-128 i no són visibles des d'aquesta. Només són visibles des del camí rural d'accés pel límit nord de la parcel·la, ja que els límits sud i oest d'aquesta disposen d'una pantalla vegetal composta per una tanca contínua entre 2 i 2,5 m d'alçària. Pot considerar-se, per tant, que aquesta acció produirà un impacte ambiental moderat amb efecte negatiu permanent sobre el paisatge.  
En l'explotació poden produir-se males olors degudes als cadàvers que es produïsquen en l'explotació. Pot considerar-se, per tant, que aquesta acció produirà un impacte ambiental moderat amb efecte negatiu temporal sobre l'explotació i el medi circumdant.  
El projecte pot provocar contaminació del sòl i de les aigües en el cas que es produïsquen fugues en la bassa i les fosses que contenen els purins. Aquest impacte es qualifica de sever amb efecte negatiu continu. Aquest mateix efecte pot donar-se en el cas que les aigües pluvials entren en contacte amb materials que puguen contaminar-les.  
  
Es produirà un impacte ambiental moderat amb efecte negatiu temporal sobre l'explotació i el medi circumdant per increment de les olors que es produirà en les fases de buidatge de les fosses i la bassa.  
Quant al nivell de sorolls, el nivell sonor màxim dins dels locals no sobrepassarà els 75-80 dBA, encara que pel tipus de tancament de què disposen els edificis, el nivell sonor transmés a l'exterior serà significativament menor. Pot considerar-se, per tant, que aquesta acció produirà un impacte ambiental compatible amb efecte permanent sobre el medi circumdant.  
La proximitat de terreny forestal amb els edificis de l'explotació podria comportar un risc especial en cas d'incendi per la possibilitat de la seua propagació. Segons el Decret 58/2013, pel qual s'aprova el pla d'acció territorial forestal de la Comunitat Valenciana, entre les construccions i les formacions de vegetació classificades com a sòl forestal ha d'haver una franja lliure, almenys, de 30 metres. Aquesta distància s'ampliarà en funció del pendent del terreny, la qual pot arribar, com a mínim, als 50 metres quan el pendent siga superior al 30 %. En el cas dels establiments industrials de risc mitjà i alt situats en llocs de vent fort, la discontinuïtat serà de 50 metres en el costat dels vents més desfavorables.  
Les granges porcines es consideren establiments de risc baix quant a incendis. En aquest cas el terreny és pràcticament pla i els edificis de l'explotació estan situats a més de 50 m de terreny catalogat com a forestal. Per això, no es considera necessari adoptar mesures preventives o correctores respecte d'això.  
2. Establiment de mesures protectores i correctores  
Es proposen les següents:  
- Els excedents de terra procedents de la construcció de la nau s'estendran per la parcel·la.  
- Per a minimitzar l'impacte sobre el paisatge es proposa completar la pantalla vegetal amb una plantació de ciprers cada 2,5 metres en el límit nord de la parcel·la.  
- Per a minimitzar l'emissió de males olors es proposa realitzar la immediata retirada dels cadàvers que es produïsquen en l'explotació, transportant-los al centre de recollida que el municipi té habilitat per a això. Els cadàvers seran transportats pel titular en un vehicle amb remolc que anirà cobert amb lona.  
- Per a evitar la generació d'olors pel trasbals dels purins, es construirà una bassa exterior de 1.800 m³ de capacitat a què es connectaran tots els edificis de l'explotació per mitjà de canalitzacions subterrànies. D'aquesta manera la retirada del fem es realitzarà únicament dues vegades a l'any.  
D'altra banda, cal destacar que els vents dominants van de nord-oest a sud-est i la població de Catí està a més de 1.000 m al sud de l'explotació, per la qual cosa rares vegades es produeixen molèsties degudes a males olors.  
- Les fosses i la bassa de purins, i també la xarxa d'evacuació de pluvials es construiran tal com indica el projecte, a fi d'evitar la contaminació de sòl i aigua.  
- Per a minimitzar el consum de matèries primeres es proposa alimentar els porcs amb l'etapa d'aliment recomanada segons el pes, revisar ben sovint la regulació i el funcionament dels menjadors i reparar immediatament els menjadors que no funcionen o estiguen en mal estat. Per a minimitzar el consum d'aigua s'han d'emprar abeuradors de nivell constant.  
L'energia emprada en l'explotació és elèctrica. Per a minimitzar el consum d'energia elèctrica es proposa substituir totes les lluminàries existents per altres de baix consum. Als edificis corresponents a l'ampliació s'instal·laran igualment aquest tipus de lluminàries.  
3. Programa de vigilància ambiental  
El programa de vigilància ambiental té per objecte establir un sistema que garantisca el compliment de les indicacions proposades en les mesures protectores i correctores, i comprovar l'eficàcia d'aquestes i, si escau, introduir les oportunes modificacions, després de la consulta i conformitat de l'òrgan consultiu.  
Es proposen diversos tipus d'actuació:  
- Vigilància i neteja periòdica de la zona exterior on estan els pous d'aigua i els depòsits.  
- Vigilància i neteja periòdica del canal de recollida d'aigües situat al costat del límit nord de la parcel·la, per a mantindre un adequat funcionament de la xarxa de pluvials. S'ha de comprovar que els pendents del terreny es mantinguen uniformes per a evitar la formació de bassals en cas de pluja.  
- Comprovar periòdicament l'estat del tancament perimetral de l'explotació i la resta de zones aïllades amb malla.  
- Aprofitant els períodes de buidatge i neteja (2 vegades a l'any), es comprovarà l'estat de les parets de les fosses i la bassa de fem per a detectar possibles fugues. Si hi ha cap, s'hi aplicarà un revestiment impermeabilitzant.  
- S'ha de mantindre una vigilància permanent perquè no hi haja aplecs de residus de cap tipus en l'interior del recinte de l'explotació.  
  
  
Consideracions de l'òrgan ambiental  
Analitzat el projecte i l'estudi d'impacte ambiental, consultades les bases cartogràfiques de la Conselleria d'Agricultura, Medi Ambient, Canvi Climàtic i Desenvolupament Rural, i analitzat el banc de dades de biodiversitat, cal concloure que l'estudi d'impacte ambiental recull les mesures preventives i correctores necessàries per a garantir que el projecte serà compatible amb la protecció del medi ambient i aquest no causarà efectes directes i significatius sobre elements del medi ambient d'especial interés o rellevància.  
No obstant això, en els condicionants ambientals es recordaran algunes obligacions legals que ha de complir el promotor i altres de caràcter ambiental de caràcter preventiu considerades de necessària aplicació per a evitar efectes significatius sobre el medi ambient.  
  
Consideracions jurídiques  
1. El projecte examinat constitueix un dels casos en què és preceptiva la formulació d'una declaració d'impacte ambiental, abans de la resolució administrativa que s'adopte per a l'aprovació definitiva d'aquell, segons es desprén de la Llei 21/2013, de 9 de desembre, d'avaluació ambiental i l'annex I h del Decret 162/1990, pel qual s'aprova el reglament per a l'execució de la Llei 2/1989, d'impacte ambiental.  
  
2. En l'expedient s'han observat els tràmits previstos en la Llei 21/2013, d'avaluació ambiental i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
Per tot el que s'ha expressat anteriorment es resol:  
  
Primer  
Estimar acceptable, només a l'efecte ambiental el projecte d'ampliació de granja porcina al terme municipal de Catí (Castelló), sense perjudici de l'obtenció prèvia de les autoritzacions sectorials que se li apliquen, sempre que aquest es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:  
1. En relació amb l'ús de l'aigua. L'obtenció de l'autorització substantiva quedarà supeditada:  
a) A la justificació del fet que la demanda d'aigua en la totalitat de l'explotació ramadera que hi ha a la parcel·la 261, no excedeix els 11.000 m³ anuals que la Confederació Hidrogràfica del Xúquer té previst atorgar.  
En cas contrari el promotor haurà d'ajustar el projecte als recursos hídrics que està previst assignar-li.  
b) A la represa per part del promotor dels tràmits d'obtenció de la concessió d'aigües subterrànies i a la presentació davant de l'òrgan substantiu de la resolució en què s'atorga la concessió i la justificació de la seua inscripció en el Registre d'Aigües Subterrànies.  
2. Cal respectar el que disposa el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
3. S'ha de mimetitzar la bassa de purins per mitjà de la plantació, en els espais en què això siga possible, d'arbratge agrícola.  
4. La gestió de les aigües sanitàries es realitzarà per mitjà de gestor autoritzat.  
5. D'acord amb l'apartat 6 dels condicionants ambientals de la declaració d'impacte ambiental de 8 de juny de 2006, haurà de respectar-se l'ample del camí ramader assagador del Poble a la Coma, de 8 a 16 metres d'amplària, tant per les construccions com per les tanques que es realitzen en els seus límits. A falta de delimitació es considerarà eix del camí ramader, l'eix del camí que discorre entre les parcel·les 261 i 28 del polígon 31 del municipi de Catí.  
6. Els Serveis Territorials de Medi Ambient de Castelló fixaran el calendari d'obres en el cas que es detecte en la zona espècies protegides.  
  
  
Segon  
La declaració d'impacte ambiental no serà objecte de cap recurs sense perjudici, si escau, dels que siguen procedents en via administrativa i judicial davant de l'acte pel qual s'autoritza el projecte.  
  
  
  
Tercer  
Publicar aquesta declaració d'impacte ambiental en el Diari Oficial de la Generalitat Valenciana de la forma reglamentària, d'acord amb el que disposa l'article 41.3 de la Llei 21/2013, de 9 de desembre, d'avaluació ambiental.  
La regulació de la vigència d'aquesta declaració d'impacte ambiental serà l'establida en l'article 43 de l'esmentada Llei 21/2013.  
  
València, 20 de desembre de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 29 de desembre de 2017.- El director general de Medi Natural i d'Avaluació Ambiental: Antoni Marzo i Pastor.